《忆南园八子 其七 从兄子建》
明代·欧主遇

吾宗多昆弟，而独优众长。贻安先堂构，腹笥娴辞章。

达理托曹先，卖文仿中郎。不愁黄金尽，结交翰墨场。

邀鹤云高飞，滋兰秋晚芳。荏苒竟岁序，经术斯明扬。

垂及古稀龄，明时终允藏。旻天变肃杀，林木尽凋霜。

两子援赣没，无藉衍青箱。原隰谁为求，鹡鸰歌且伤。

斟酌旧林圃，一水引池塘。

作者简介：欧主遇，字嘉可，号壶公。顺德人。质敏博学，笃孝友。十赴秋闱不售，明熹宗天启七年（一六二七）中副榜，贡太学，祭酒孔贞运赏异之。主遇乐善好施，明桂王永历二年（一六四八）大饥，倡赈，存活数百家，人戴其德。居平，客来问，宇屦满户外。晚年荐秘书，以病辞免。优游林壑，绝迹公门。曾与陈子壮、黎遂球等复修南园诗社，为南园十二子之一。著有《自耕轩集》、《西游草》、《北游草》及《醉吟草》。清陈伯陶编《胜朝粤东遗民录》卷二有传。